google/wiki40b huggingface dataset:
Toyota MR2

Toyota MR2 er en liten, toseters sportsbil med midtmontert motor og bakhjulstrekk.
Navnet MR2 kommer av akkurat dette, ettersom MR er en betegnelse på biler med denne typen drivlinje. (Mid engine – Rear wheel drive). 2-tallet kommer av bilens to seter.
I Frankrike ble bilen solgt som "Coupe MR". Dette fordi navnet MR2 uttales "merdeux", som betyr dritt, på fransk.
Det er produsert tre forskjellige modeller av MR2 med flere forskjellige motoralternativer.

MK1 - 1984-1989

Ble levert med to forskjellige motorer på henholdsvis 124 og 145 hk.

MKII - 1990-1999

Levert med tre motorer frem til 1994, en sugemotor på 2,0 l på 156 hk, og en 2,2 l på 136 hk, samt en 2,0 l turboutgave på 204 hk, som senere fikk 225 hk. I 1994 ble det introdusert en forbedret sugemotor som hadde 175 hk, samtidig som siste utgave på det japanske markedet kom med 3. generasjon 3S-GTE turbomotor med en effekt på 245 hk, men denne ble ikke levert i Europa.

MKIII - 2000-2005

Levert med en motor på 140 hk. En vekt på 975 kg bidrar til at bilen akselererer fra 0 til 100 km/t på 7,9 sekunder.
Because (The Dave Clark Fives sang)

«Because» er en britisk sang, skrevet av  Dave Clark. Den ble spilt inn av The Dave Clark Five i 1964. Because ble opprinnelig utgitt som A-siden til Can't You See That She's Mine i Storbritannia i august 1965. Because ble utgitt på single i USA og lå på tredjeplassen på Billboard Hot 100-listen. En coverversjon med Julian Lennon lå som høyest på en 40. plass på den britiske singlelisten i 1985.

Bakgrunn og utgivelse

«Because» ble skrevet med den intensjonen av å være The Dave Clark Fives femte amerikanske single, men bandets label, Epic Record, var i begynnelsen uvillig og trodde at balladen beveget seg for langt fra den hitskapende formelen som hadde vist seg å være suksessfull med bandets foregående glade singler. 
I mai 1964 ble Because utgitt i Storbritannia som B-siden til Can't You See That She's Mine. Clark insisterte at Because skulle bli utgitt som A-side i USA og Epic gikk med på det til sist. 
Singlen kom på Billboard Hot 100-listen som nummer 60 i august og lå som høyest på en tredjeplass seks uker senere. 
Because ble bandets femte amerikanske single til å selge mer enn én million eksemplarer. 
I Canada lå sangen på en tredjeplass på listen til magasinet RPM.

Mottagelse hos anmelderne

I en anmeldelse av singlen beskrev Billboard «Because» som en «varm romantisk ballade ... som burde beholde The Dave Clark Five på listen». 
Richie Unterberger i Allmusic sa at sangen «omtrent var på det samme melodiske nivå som alle unntatt de beste av de tidlige Beatles-komposisjonene». Unterberger lovpriste sporets harmonivokaler og akkordendringer og følte at sangen «beviste at bandet hadde en finere dimensjon enn det som var innlysende på de stampende hitene som var deres hoveddiett».

Andre versjoner

The Supremes spilte inn en coverversjon av «Because» på gruppas A Bit of Liverpool (1964), et tributtalbum tilegnet musikken til the British Invasion. 
Julian Lennon spilte inn sangen på soundtracket til Dave Clarks musikal Time (1986). Den ble utgitt på single i 1985. Lennons versjon lå på en 40. plass på den britiske singlelisten.

Norsk versjon

Fredrik Friis har skrevet en norsk tekst. På norsk heter den «Fordi».

Innspilling

The Saunters. Utgitt på singlen Columbia GN 1773 i 1967.
Høyres Avis

Høyres Avis var en norsk ukeavis med tilknytning til partiet Høyre. Avisen ble utgitt av Høyres Hovedorganisasjon i perioden 1979–1992 med undertittelen «Hovedorgan for Høyre».
Partipressen begynte å gå i oppløsning i slutten av 1970-årene, og partiet behøvde et hovedorgan. Høyres Avis ble en ukeavis, vanligvis utgitt på fredager, etter at Høyre kom i regjeringsposisjon etter stortingsvalget 1981. Høyres Avis baserte seg på abonnementsinntekter. På det meste lå avisens opplag på rundt 10 000 eksemplarer, men et kraftig fall i begynnelsen av 1990-årene førte til at partiledelsen konkluderte med at kostnadene ble for høye. I 1993 ble Høyres Avis avløst av tidsskriftet Tidens tegn.
Blant avisens redaktører var Jan S. Levy (1979–1981), Hans Kristian Hogsnes (1981–1984), Magne Martin Haug (1984–1986) og Gunnar Magnus.
Sollaug

Etymologi

Sollaug kan være en variant av Solveig, som har opprinnelse i det norrøne navnet Sǫlveig. Det første navneleddet er antagelig dannet av det norrøne ordet salr, «hus», men kan også komme av sól, «sol», eller sölr, «solfarget». Det andre navneleddet kan være dannet av víg, «strid», vé, «dedikert», eller veig, «styrke».
Sollaug kan også være et nyere navn dannet av det norrøne navneleddet sol (se over) og det urgermanske navneleddet *-lauʒ-, «å feire ekteskapet, å sverge en hellig ed, å være dedikert, lovet».
Varianttoneart

Varianttonearten er et musikalsk begrep som viser til forholdet mellom tonearter. Når for eksempel C-dur er tonika, tonearten musikken spilles i, vil varianttonearten (ofte bare uttalt "varianten") til C-dur være C-moll. En C-dur inneholder tre enkeltnoter, C (grunntonen), E (stor ters) og G (kvinten) som skaper en treklang. I en C-moll derimot senkes tersen (E) ned et halvt trinn slik at tonen blir E♭ (uttalt "Ess"). Dermed har vi en ny treklang: C, E♭(kalt en liten ters) og G. Forskjellen mellom tonearten og varianttonearten er derfor en endring av den andre noten (tersen) i treklangen. På samme måte er varianten til A-moll; A-dur.
Yonige

Yonige (夜逃げ) er et sosialt fenomen i Japan, som i oversettelse betyr «å flykte om natten». Personer som ønsker å slette alle sine spor, først og fremst fordi de ikke klarer å tilbakebetale gjelden, men også personer som prøver å flykte fra f. eks. en plageånd eller voldelig ektefelle, søker hjelp av såkalte «yonigeya» til dette. Ifølge noen data var det i 1996 omtrent 80 000 personer som hadde foretatt yonige, mens det i 1999 var 130 000 (andre data sier at det er omtrent 100 000 som foretar yonige hvert år). Fenomenet kan spores tilbake til Edo-perioden.

Oversikt

I Japan har inkassomedarbeidere ikke lov å kontakte debitorene mellom klokken 9 om kvelden og 8 om morgenen. Det er en av grunnene for at yonige skjer om natten. Yonige kan være planlagt god tid i forveien eller skje på meget kort varsel. I noen tilfeller er det ikke mer enn 6 timer fra klienten ber om råd til oppdraget utføres.  De som bestemmer seg for å ta dette skrittet, oppfører seg helt normalt i dagene før flukten, slik at f. eks. naboer, kreditorer og huseier får vite om det først etter at det er skjedd. Jobben med å flytte eiendelene til flyttebilen utføres så fort som mulig, ofte på mellom 15 og 30 minutter. 

Yonigeya

Yonige kan skje på egenhånd, men utføres ofte av firmaer som hjelper med det, såkalte yonigeya. De gir seg ofte ut for å være vanlige flyttebyråer eller det er privatdetektivbyråer som gjør det som en bijobb. De er påpasselige med at de ikke bryter loven ved at de hjelper med yonige. Det eneste noen gang offisielt registrerte firmaet som yonigeya i Japan var Raifuboodo, som ble satt opp i 1991 av forfatteren Sho Hatori, men det gikk konkurs i 2002.
Oppdraget koster mellom 2 000 og 20 000 amerikanske dollar (eller ifølge andre kilder mellom 50 000 og 400 000 yen) avhengig av avstand, risiko og vanskelighetsgrad.
Noen tar med seg alle sine eiendeler, mens andre lar stå det meste igjen.

Yonige i populærkulturen

Mellom 1992 og 1995 ble tre filmer med tittelen Yonige honpo, som har yonige som tema, laget. I 1999 ble en tiepisoders fjernsynsserie på samme tema laget, og i 2003 en elleveepisoders serie.
Den franske forfatteren Thomas B. Reverdy har skrevet boken Les Évaporés (Flammarion, 2013) om temaet yonige. Boken har vunnet Grand Prix Thyde Monnier de la Société des gens de lettres (SGDL), 2013, og Prix Joseph-Kessel, 2014.De som foretar yonige melder ikke flytting, for å unngå å bli oppsporet.
Normalt utløper tilbakebetalingsplikten for privatgjeld etter 10 år (ifølge Japans Lov om privatrett, artikkel 167, paragraf 1), men kreditoren kan ved rettssak be om at utløpstiden fryses.
Garth Brooks

Privatliv

Troyal Garth Brooks er yngste sønn av Troyal Raymond Brooks, Jr. (1931–2010) og kona Colleen McElroy Carroll (1929–1999). Faren var teknisk tegner for et oljeselskap, mens mora var en irskættet countryartist som virket på 1950-tallet. Begge foreldrene hadde vært gift tidligere og hadde fire barn (Jim, Jerry, Mike, og Betsy) fra før. Sammen fikk de i tillegg datteren Kelly og Garth. Sang og musikk var en del av familiens fritidssysler og alle måtte delta. Garth lærte tidlig å spille både gitar og banjo. Han var også aktiv i idrett, blant annet amerikansk fotball, baseball og friidrett. Og som sådan fikk han et idrettsstipend ved Oklahoma State University i Stillwater, der han konkurrerte i spydkast. Han fullførte studiene med en grad i markedsføring i 1984.
Brooks giftet seg med studiekjæresten Sandy Mahl i mai 1986. De fikk tre døtre sammen (Mayne Pearl 1992, August Anna 1994, og Allie Colleen 1996), men ekteskapet tok slutt i desember 2001, etter at paret hadde annonsert at de ville skilles året før. Garth Brooks giftet seg på nytt i desember 2005, med countrysangeren Trisha Yearwood.

Karriere

Garth Brooks startet karrieren som profesjonell musiker i 1985, da han begynte å opptre på lokale klubber og barer Oklahoma. Til å begynne med skal han ha vært mest opptatt av rock and roll, men etter å ha hørt en låt av George Strait skal han ha skiftet mening og blitt mer opptatt av countrymusikk.
I 1985 tok musikkagenten Rod Phelps turen til Dallas, Texas, for å høre på Brooks. Han likte hva han hørte og tilbød Brooks hjelp med å lage en demo. Det ble ingen umiddelbar suksess, men Brooks dro til Nashville med hjelp av Phelps, men han returnerte etter 24 timer med uforrettet sak. Phelps oppfordret imidlertid Brooks til å returnere til Nashville, noe han gjorde i 1987. Da flyttet nemlig han og kona Sandy Mahl dit.
I 1989 blir så det første albumet gitt ut. Albumet Garth Brooks, som var delvis sterkt influert av George Strait, når til andre plass på Billboard Top Country Albums og 13. plass på Billboard Hot 200. Samme året turnerer han som «oppvarmer» for Kenny Rogers.
Brooks andre album, No Fences, ble sluppet i 1990 og tilbragte 23 uker som nr. 1 på Billboard Top Country Albums. Albumet nådde også 3. plass på Billboard Hot 200, og skulle senere vise seg å bli det mest solgte av alle hans albumer. Det inneholdt blant annet signaturlåten «Friends in Low Places».
Theodor Georg Ziegler

Sorenskriver i Vesterålen fra 1773

Den 14. juli 1773 ble Ziegler utnevnt til sorenskriver i Lofoten og Vesterålen. Han bodde i 1774 på Bitterstad på Langøya. I februar 1778 søkte Ziegler avskjed som sorenskriver. Senere det samme året fikk han avskjed i nåde med 200 riksdaler årlig og livsvarig pensjon.
Sykling under Sommer-OL 2008 – Keirin menn

Herrenes keirin i banesykling under Sommer-OL 2008 fant sted den 16. august 2008 på Laoshan Velodrome i Beijing.
US Open 1977 (tennis)

US Open 1977. US Open er en Grand Slam-turnering i tennis. US Open i 1977 ble arrangert i perioden 31. august til 11. september i Forest Hills i New York. Jimmy Connors beseiret Corrado Barazzutti i herrefinalen i single og Chris Evert vant damefinalen over Wendy Turnbull.
Mars Climate Orbiter

Mars Climate Orbiter (tidigere kjent som Mars Surveyor '98 Orbiter) var en av to fartøyer i Mars Surveyor '98-programmet, den andre er Mars Polar Lander. Oppdraget var å studere været, klimaet og vann- og karbondioksidinnhold på planeten Mars for å kunne få bedre forståelse for langsiktige klimaendringer på planeten.
Mars Climate Orbiter ble ødelagt når en navigasjonsfeil førte til at fartøyet fikk feil høyde når den gikk inn i en omløpsbane. Fartøyet ble ødelagt av friksjonen og påkjenningene i Mars' atmosfære. En undersøkelse viste at noen av dataene for rakettsystemet ble beregnet i engelske enheter (pund-sekund) mens navigasjonsteamet forventet seg SI-enheter (newton-sekund).
Trollheggpraktvikler

Utseende

En ganske liten (vingespenn 11-15 millimeter) vikler. Forvingen er okerfarget og hvit, i midten med et bredt, mørkbrunt tverrbånd. Dette er dobbelt så bredt ved forkanten som ved bakkanten og kantet med hvitt. Bakvingen er lyst gråbrun, ytterkanten markert innbuktet bak spissen.

Levevis

Larvene utvikler seg i bærene til ulike busker, blant andre trollhegg (Frangula alnus), bergflette (Hedera helix) og kornell (Cornus spp.). Lenger sør i Europa kan den gjøre noe skade på vindruer. De voksne sommerfuglene flyr i skumringen og utover natten i mai-juni.
Kutlinger

Beskrivelse

De fleste artene er ganske små, vanligvis under 10 cm lange, men enkelte arter som Glossogobius giuris kan bli opptil 50 cm. Verdens minste fiskearter i gruppene Trimmatom og Pandaka er kutlinger. Bukfinnene er vokst sammen til en mer eller mindre godt utviklet sugeskål. Alle europeiske arter har to ryggfinner. Første ryggfinne består kun av piggstråler, mens den andre har både piggstråler og bløtstråler.
Slamkryper er en av de mest kjente kutlingartene i akvariehandelen.
Eratosthenes

Eratosthenes (gresk Ἐρατοσθένης; født ca. 276 f.Kr. i Kyrene, død ca. 194 f.Kr.) regnes som en av de klassiske greske geografer, matematikere og astronomer. Han var også bibliotekar ved det kjente biblioteket i Alexandria.
På Eratosthenes tid var Egypt underlagt grekerne og således fikk greske vitenskapsmenn kjennskap til en del av de gamle egypternes vitenskap om Jorda og andre himmellegemer. Eratosthenes er i dag mest kjent for sine beregninger av jordas omkrets og dens avstand til sola. I et hva man må anta var et tidligere handskrift fra Egypt, kom han over opplysninger om at i Syene (nå Aswan) i det sydlige Egypt sto sola ved sommersolverv slik at en stolpe ikke kastet skygge (Aswan ligger rett nord for Krepsens vendekrets, så dette medfører riktighet), og sollyset ble reflektert av vannet i dype brønner. Eratosthenes kjente til at i Alexandria (som ligger på 31,2° N) kastet sola skygge også midtsommers. På dette vitenskapelige grunnlag trakk han den konklusjon at jorda var rund, noe som også Pythagoras hadde antatt 300 år tidligere.
Gjennom mer nøyaktige målinger av skyggens lengde, sammenholdt med avstanden mellom byene (som han leide en mann til å skritte opp), kom han fram til at jordas omkrets var 250 000 stadier. Lengden av en stadie er i dag ikke sikkert kjent, men man antar at én stadie var 625 fot, hvilket tilsvarer 184,8 meter. Således ligger Eratosthenes beregnede lengdemål på jordas omkrets over polene ca. 15,5 % fra det som er dagens aksepterte verdi (40007,864 km (WGS 84)).
Eratosthenes utviklet også Eratosthenes' sil, en metode for å finne primtall.
Johan Nesenus

Liv og verk

Nesenus var kantor i Göttingen fra 1598 til 1604. Det er ukjent om han hadde en musikerkarriere i Norge.
Motetten Ach, woher kumpt mein Hertzen (1594) og madrigalen Gott der Herr sprach er bevart etter ham.  Liebgärtlein (1598), en samling verdslige korkomposisjoner (villaneller), er bare delvis bevart.
Feministiskt initiativ

Historikk

Det ble grunnlagt den 4. april 2005, og ved årsmøtet i september samme år ble det vedtatt å omdanne det til et politisk parti. Partiet stilte kandidater ved Det svenske riksdagsvalget 2006, Europaparlamentsvalget i 2009 og Det svenske riksdagsvalget 2010, men nådde ikke opp. I Det svenske riksdagsvalget 2014 fikk partiet 3,12% og mandat i 13 kommuner, blant annet Simrishamn og Stockholm. Feministiskt Initiativ fikk i Europaparlamentsvalget 2014 én plass i Europaparlamentet. Denne plassen ble inntatt av Soraya Post, som er den første romske kvinnen øverst på valgliste til Europaparlamentet.
Partiledere er pr. 2018 Gudrun Schyman og Gita Nabavi, den sistnevnte innvalgt i 2018. Schyman er en av Sveriges mest markante politiske feminister og vakte oppsikt da hun i 2004 lanserte forslaget om «mansskatt» (journalistskapt uttrykk) som var ment som en kollektiv skatt for menn fordi hun mente mannen bar et kollektivt ansvar for vold mot kvinner.
I april 2013 ble Gudrun Schyman på nytt valgt til talesperson sammen med Stina Svensson og Sissela Nordling Blanco.

Politisk plattform

Fis viktigste anliggende er likestilling mellom kjønnene. Blant det som har vakt størst medieoppmerksomhet, er ønsket om å avskaffe både ekteskaps- og partnerskapslovgivning og erstatte dem med en samlivslov som ikke inneholder forutsetninger om samlivets art og vis. En slik åpen lov ville dermed blant annet gi rom for forbindelser mellom flere enn to partnere, noe som fremgår eksplisitt av forslaget : «De personer, två eller flera, som har ett gemensamt boende, gemensam ekonomi och olika former av gemensamt ägande ska, om de så önskar, kunna ingå juridisk/ekonomisk samlevnad. De får då samma lagliga stöd som Äktenskapsbalken ger idag.».
Noen av partiets valgkampsaker i Det svenska Riksdagsvalget 2018 er å senke normal arbeidstid til 30 timer i uken, åpne grenser og human asyl- og innvandringspolitikk samt miljø og velferd. De ønsker også høye skatter og å senke støtten til forsvaret.

Oppmerksomhet og kritikk

Fi har skapt oppmerksomhet ved å bruke ukonvensjonelle PR-tiltak. Blant annet brente partileder Gudrun Schyman 100 000 svenske kroner i en grill under Almedalsuken i 2010. Dette ble gjort for å skape debatt rundt lønnsforskjeller mellom kvinner og menn. Under valget 2014 gjennomførte man også "homeparties", hvor partileder eller talspersoner ble invitert hjem til enkeltpersoner for å holde foredrag og diskusjoner for mindre grupper.
Partiet har opplevd indre rivninger, og enkelte tidligere sentrale medlemmer har meldt seg ut fordi de mente at organisasjonen hadde en for venstreradikal tendens.
Deler av partiets kommunale arbeid i Stockholm har blitt kritisert. Det rådgivende organet Rådet för mänskliga rättigheter ble opprettet med bakgrunn i Fis arbeid, men ble kritisert for å være altfor passivt og ikke ta hedersvold alvorlig nok. Dette førte til at nestlederen gikk av.
Clenbuterol

Clenbuterol (norsk: Klenbuterol) er en legemiddelsubstans (virkestoff) som markedsføres med navn som Dilaterol, Spiropent og Ventipulmin, samt generisk som clenbuterol. Clenbuterol er et sympatomimetisk amin og brukes mot astma både i human- og veterinærmedisin (hester). Clenbuterol står på dopinglisten og har slankende effekt. Dilaterol vet markedsføres i Norge , mens Ventipulmin ikke har markedsføringstillatelse på det norske markedet. Clenbuterol brukes som astmamedisin på mennesker i noen europeiske land.
Sakon Nakhon (provins)

Changwat Sakon Nakhon (norsk: provinsen Sakon Nakhon) er en provins i det det nordøstlige Thailand. Provinsen grenser mot følgende thailandske provinser fra nord mot sør (med klokken): Nong Khai, Nakhon Phanom, Mukdahan, kalasin, og Udon Thani.
Arealet er 9 605,8 km² og befolkningen (2000) anslås til 1 040 766 personer. Provinshovedstad er byen Sakon Nakhon.
Pepsi

Pepsi Max

Pepsi Max er en sukkerfri Cola produsert av PepsiCo som et alternativ til vanlig Pepsi og Pepsi Light.

Historie

Pepsi Max ble introdusert i Storbritannia og Italia i april 1993. I september ble den lansert i Irland, og i desember stod Frankrike, Nederland og Australia for tur. Ved utgangen av 1994 ble Pepsi Max solgt i rundt 20 land, blant annet i Norge, og ved utgangen av 1995 var dette antallet mer enn doblet.
Pepsi Max har ikke blitt solgt i USA fordi en av hovedingrediensene, Acesulfam K, ikke er godkjent av Food and Drug Administration.
Nikolaos Mystikos

Bakgrunn

Nikolaos ble født på den ital.ienske halvøy. Han ble venn med  patriark Fotios I av Konstantinopel. Men etter Fotios' avsettelse i 886 falt han i unåde, og trakk seg tilbake til et kloster. Keiser Leo VI den vise hentet ham tilbake fra klosteret og gjorde ham til mystikos, en vedighet som innebar at han ble enten keiserlig sekretær eller fikk eb høy stilling i rettsapparatet.

Første gang patriark

Den 1. mars 901 ble gan valgt til patriark. Patriark Nikolaos I Mystikos nektet keiser Leo VI et fjerde ekteskap og engasjerte seg i den den såkalte tetragamistriden forgjeves mot ham.
Med sine mange ekteskap hadde keiser Leo utløst noe av en skandale som toppet seg i tetragamistriden. Hans første hustru, som Leo måtte gifte seg med, døde i 897. Han hadde deretter giftet seg med Zoë Zautzina, datteren til hans rådgiver Stylianos Zautzes, men så døde hun i 899. Etter det andre bryllupet utmyntet Leo tittelen Basilopator (Keiserens far) for sin svigerfar. Etter Zoës død var det ham forbudt å gifte seg en tredje gang, men det gjorde han likevel. Denne hustruen døde imidlertid i 901. 
I stedet for å inngå et fjerde ekteskap - noe som ifølge patriark Nikolaos ville ha vært en enda mer alvorlig synd enn det tredje, foretrakk Leo å ta Zoë Karbonopsina til elskerinne. Han fikk så lov til å gifte seg med henne da hun fødte ham en sønn i 904, men da med den klausul at han ikke legitimerte henne som keiserinne.
Derpå ble Nikolaos tvunget til å døpe Leos sønn fra det forbudte ekteskapet. Deretter, i 907, ble han avsatt, og etterfulgt av Euthymios. Han forvist til et kloster han selv hadde grunnlagt, Galakrenai nær Khalkedon. Der skulle han forøvrig senere få sitt siste hvilested. Nikolaos anså sin avsettelse som urettmessig og kontaktet pave Sergius III for bistand i sin strid.

Annen gang patriark

Da keiser Leos bror Alexander ble keiser i 912, ble Nikolaus hentet tilbake og gjeninnsatt, og kort før Alexanders sød allerede i 913 innsatt i det syv medlemmer store regentskap for Konstantin VII. Regentstyret slo ned et militærkupp forsøkt av general Konstantin Dukas. 
Patriark Nikolaos ble snart den reelle leder av regentstyret. Han inngikk en upopulær fred med bulgarene og kronet deres hersker Simeon til «Basileus (keiser) av Bulgaria». I 914 ble han avsatt som regent av keiser leos enke Zoe Karbonopsina, men fikk lov til å fortsette som patriartk til sin død.
I den ortodokse kirke æres han son hellig med minnedag 16. mai.
Aktiva

Aktiva (entallsform: aktivum; engelsk: asset) er et regnskapsmessig uttrykk for eiendeler eller rettigheter som har formuesverdi.
Eiendelene (aktiva) deles som hovedregel inn i anleggsmidler og omløpsmidler. Anleggsmidler deles videre inn i immaterielle eiendeler, varige driftsmidler og finansielle anleggsmidler, og anleggsmidler er eiendeler bestemt til varig eie eller bruk; andre eiendeler er omløpsmidler. Normal trekkes skillet mellom anleggsmidler og omløpsmidler med utgangspunkt i at omløpsmidler forventes å bli anvendt eller realisert i løpet av ett år. Elementer som inngår i virksomhetens varekretsløp, herunder varelager og kundefordringer, skal uansett klassifiseres som omløpsmidler uavhengig av når virksomheten faktisk anvender/realiserer disse eiendelene i produksjonsprosessen.
I balanserapporten representerer aktivasiden debetsiden (plussiden), hvor eiendelene kan stilles opp side om side med passiva, som representerer kreditsiden (minussiden). I slik oppstilling ligger aktiva til venstre og passiva til høyre. Saldoen på ethvert nivå i regnskapet regnes ut ved å summere plussiden og trekke fra summen av minussiden.
Nødsentral

En nødsentral (nødmeldesentral) er en kommunikasjonssentral som tar imot, tolker og iverksetter utrykning på bakgrunn av nødmeldinger fra publikum via  nødnummer. Sentralene bemannes av nød- eller beredskapsfaglig personell, og foretar en faglig vurdering av hver nødmelding. Nødsentralen kan ha utrykningsmannskaper direkte tilknyttet sentralen, men de fleste dekker et større geografisk område med flere utrykningsstasjoner.

Finland

I Finland drives nødsentralene av etaten Hätäkeskuslaitos (svensk: Nödcentralsverket), som ble opprettet i 2001. Finland har ialt seks nødsentraler. (Åland har sin egen organisasjon, Landskapsalarmcentralen, som er underlagt Ålands polismyndighet.)
Nødsentralene varsler de myndigheter som behøves for å ta hånd om den akutte nødsituasjonen. På denne måten fungerer Hätäkeskuslaitos som den første unsettende og beskyttende myndighetslenken i den hjelpende kjeden.